

**PRIJEDLOG IZMJENA PROGRAMA POTPORE**

**ZA SUFINANCIRANJE RADA UZGOJNIH UDRUŽENJA U PODRUČJU STOČARSTVA ZA RAZDOBLJE 2021. – 2023. GODINE**

,

Zagreb, rujan 2022. godine

**PRIJEDLOG IZMJENA PROGRAMA POTPORE**

**ZA SUFINANCIRANJE RADA UZGOJNIH UDRUŽENJA U PODRUČJU STOČARSTVA ZA RAZDOBLJE 2021. – 2023. GODINE**

**I.**

U Programu potpore za sufinanciranje rada uzgojnih udruženja u području stočarstva za razdoblje 2021. – 2023. godine, koji je donesen Odlukom Vlade Republike Hrvatske KLASA: 022-03/21-04/293, URBROJ: 50301-05/14-21-3 od 26. kolovoza 2021. godine, točka 3. mijenja se i glasi:

# „3. FINANCIJSKA SREDSTVA ZA PROVEDBU PROGRAMA

Potpora opisana u ovom Programu dodjeljuje se uzgojnim udruženjima koja ispunjavaju uvjete prihvatljivog korisnika potpore navedenog u poglavlju 2.5. ovog Programa, a financirat će se iz Državnog proračuna Republike Hrvatske za 2021. godinu i projekcija za 2022. i 2023. godinu i iz Državnog proračuna Republike Hrvatske za 2022. godinu i projekcija za 2023. i 2024. godinu, sa proračunske glave 06005 Ministarstva poljoprivrede, aktivnost A650126 Sufinanciranje rada uzgojnih udruženja, u iznosu od 1.900.000,00 kuna za 2021. godinu, 3.000.000,00 kuna za 2022. i 2.000.000,00 kuna za 2023. godinu provedbe Programa.

Financijska sredstva za provedbu izmjena Programa u 2022. godini u iznosu od 3.000.000,00 kuna osigurana su u Državnom proračunu Republike Hrvatske za 2022. godinu unutar glave 06005 Ministarstva poljoprivrede, aktivnost A650126 Sufinanciranje rada uzgojnih udruženja.

## IZNOS SUFINANCIRANJA RADA UZGOJNIH UDRUŽENJA

Iznosi, kojima Republika Hrvatska putem Ministarstva sufinancira rad uzgojnih udruženja, definirani su razvrstavanjem udruga u skladu s člankom 3. stavkom 2. Pravilnika o sadržaju vođenja registra udruga Republike Hrvatske i Registra stranih udruga u Republici Hrvatskoj (»Narodne novine«, broj 4/15), prema kojem sva uzgojna udruženja u Republici Hrvatskoj koja su nositelji uzgojnih programa možemo klasificirati u dvije skupine: udruge i savezi udruga.

Udruge koje su članice saveza udruga nemaju pravo samostalno ostvarivati financijsku potporu iz ovoga Programa.

Iznos sredstava sufinanciranja kojima Ministarstvo sufinancira rad uzgojnih udruženja, nositelja uzgojnog/ih programa kroz ovaj Program iznosi do 90 %, a najviše:

* + do 100.000,00 kn za udruge
  + do 500.000,00 kn za saveze udruga.

Iznosi prihvatljivih troškova od ukupno dodijeljenih sredstava prema obliku, udjelu i najvećem prihvatljivom iznosu prema točkama Programa prikazani su u Tablici 1.

Tablica 1. Iznos prihvatljivih troškova dodijeljenih sredstava prema obliku uzgojnih udruženja prema udjelu i najvećem prihvatljivom iznosu prema točkama Programa:

|  |  |  |  |
| --- | --- | --- | --- |
| Mjera sufinanciranja | Vrsta troškova | Najveći mogući iznos | |
| prihvatljivih sredstava po točki | |
| savez udruga do | udruga do |
| kuna | kuna |
| Potpora mjera a) (do 100 % dodijeljenih sredstava) | Administrativni troškovi ustrojavanja i daljnjeg vođenja matičnih knjiga | 500.000,00 | 100.000,00 |
| Potpora mjera b) (do 70 % dodijeljenih sredstava) | Troškovi ispitivanja koja provode uzgojna udruženja ili koje treće strane provode u njihovo ime, radi utvrđivanja genetske kakvoće ili prinosa stoke, uz iznimku provjera koje provodi vlasnik stoke kao i rutinskih provjera kakvoće mlijeka | 350.000,00 | 70.000,00 |
| Potpora mjera c) (do 30 % dodijeljenih sredstava) | Troškovi edukacije i informiranja uzgajivača stoke o provedbi uzgojnih programa | 150.000,00 | 30.000,00 |
| Potpora mjera d) (do 10 % dodijeljenih sredstava) | Sudjelovanje u radu nacionalnih i međunarodnih organizacija i skupova iz područja provedbe i predstavljanja uzgojno - selekcijskog rada u stočarstvu | 50.000,00 | 10.000,00 |

Ako se nakon zaprimanja svih pristiglih zahtjeva koji zadovoljavaju kriterije za sufinanciranje utvrdi da je ukupni iznos zahtjeva veći od iznosa osiguranog u Državnom proračunu za ovu namjenu, Ministarstvo će jedinstvenom Odlukom po prihvatljivim korisnicima, proporcionalno umanjiti jedinične iznose sredstava sufinanciranja iz ovog Programa.

## KRITERIJI ZA ODOBRAVANJE SREDSTAVA SUFINANCIRANJA RADA UZGOJNIH UDRUŽENJA

Visina iznosa sufinanciranja određuje se na temelju glavnog i dodatnih kriterija definiranih u ovom Programu.

Glavni kriterij je ima li uzgojno udruženje status udruge više razine (savez udruga) ili niže razine (udruga), što se dokazuje uvidom u Ispis iz Registra udruga Republike Hrvatske.

**3.2.1. GLAVNI KRITERIJ**

U skladu s glavnim kriterijem kojem ustrojbenom obliku udruženje pripada, definiran je osnovni najveći iznos sufinanciranja, kako slijedi:

* savez udruga: 240.000,00 kn
* udruga: 50.000,00 kn.

**3.2.2. DODATNI KRITERIJI**

Ovisno o obliku udruženja različito su definirani dodatni kriteriji za saveze udruga i udruge koji određuju drugi dio iznosa potpore, a koji se pribrajaju osnovnom iznosu potpore.

Dodatni kriteriji za saveze udruga su:

1. geografska rasprostranjenost populacije domaćih životinja obuhvaćena uzgojnim programom/ima na:
   1. do 5 županija: 10.000,00 kn
   2. do 10 županija: 20.000,00 kn
   3. preko 10 županija: 30.000,00 kn.
2. \*broj zaposlenika angažiranih na poslovima provedbe uzgojnog/ih programa do 50.000,00 kn po jednom zaposleniku.
3. veličina populacije domaćih životinja na koju se implicira provedba uzgojnog/ih programa izražena u broju uvjetnih grla (UG):
   1. do 30000 UG: 20.000,00 kn
   2. od 30000 do 60000 UG: 40.000,00 kn
   3. više od 60000 UG: 60.000,00 kn.

Dodatni kriteriji za udruge su:

1. geografska rasprostranjenost populacije domaćih životinja obuhvaćena uzgojnim programom/ima na:
   1. do 3 županije: 5.000,00 kn
   2. 4 i više županija: 15.000,00 kn.
2. \*zaposlen djelatnik angažiran na poslovima provedbe uzgojnog/ih programa po udruzi do 50.000,00 kn.

Ukupan iznos odobrenog sufinanciranja rada uzgojnog udruženja po podnesenom zahtjevu čini osnovni udio potpore definiran glavnim kriterijem i iznos definiran na temelju dodatnih kriterija.

\*Zaposlenik prihvatljiv za ostvarivanje dodatnog dijela potpore (za saveze udruga i udruge) je onaj koji je zaposlen (na puno ili dio radnog vremena) na poslovima provedbe uzgojnih programa zaključno s danom podnošenja zahtjeva, što se dokazuje ugovorom o radu i elektroničkim zapisom o radnom stažu Hrvatskog zavoda za mirovinsko osiguranje.

Ugovor o radu mora biti sklopljen do datuma podnošenja zahtjeva, na neodređeno vrijeme ili na razdoblje trajanja programa za koje je podnesen zahtjev za sufinanciranje (do jedne godine).“